“દ્રોણા” (DRONA) જોવાની ભૂલ કરી છે. ફિલ્મ રીલીઝ થઈ તે પહેલાં પ્રિયંકા ચોપડા અને દિગ્દર્શક ગોલ્ડી બહલની મુલાકાતોમાં વાંચ્યું હતું કે આ ફેન્ટસી ફિલ્મ “ધ લોર્ડ ઓફ ધ રિંગ્સ” (The Lord of the Rings)અને “હેરી પોટર” (Harry Potter)ની કક્ષાની બની છે, પણ એટલો નિરાશ થયો કે ફિલ્મ જોતાં જોતાં જ નક્કી કરી લીધું હતું કે આના વિષે કંઈ નથી લખવું. ફિલ્મમાં મને જેમાં રસ પડ્યો તે છે બ્લ્યુ ગુલાબ (Blue Rose). આદિત્ય એટલે કે દ્રોણ નાનો હતો ત્યારથી તે એક વિશિષ્ટ વ્યક્તિ છે તેના પ્રતીક રૂપે બ્લ્યુ ગુલાબની એક પાંખડી ક્યાંક્થી ઊડતી ઊડતી તેની પાસે આવી પહોંચતી. આવી પહેલી પાંખડી જ્યારે આવે છે ત્યારે તે તેના પાલક પિતાને પ્રશ્ન કરે છે કે બ્લ્યુ ગુલાબ હોય ખરું? તેના પિતા ના પાડે છે. ફિલ્મમાં દ્રોણના વડવાઓની સમાધિઓ પાસે તો બ્લ્યુ ગુલાબના છોડવા પણ છે. ફિલ્મમાં ભલે એમ કહેવાયું હોય કે બ્લ્યુ ગુલાબ ન હોય, પણ ખરી વાત એ છે કે બ્લ્યુ ગુલાબ હવે માત્ર ફેન્ટસીનો વિષય નથી રહ્યો, વિગ્નાનીઓએ પ્રયોગશાળામાં તો બ્લ્યુ ગુલાબ ઉગાડી લીધાં છે.